Covid-19-statistieke: Skielike styging is weens antigeentoetse‘n Voorbeeld van ‘n vinnige antigeentoets. (Foto: Pixabay) Die uitslae van vinnige antigeentoetse sal voortaan by die Covid-19-statistieke gevoeg word wat deur die departement van gesondheid bekend gemaak word. Alle positiewe Covid-19-gevalle is aanvanklik net met die polimerasekettingreaksie-toetse (PCR) getoets. Die vinnige antigeentoetse word egter volgens die departement al meer gebruik nadat dit deur die Suid-Afrikaanse Gesondheidsproduktebeheerraad (Sahpra) goedgekeur is. Hierdie toetse bied makliker toegang tot toetsing en lewer binne 15-20 minute na toetsing resultate, het die departement daarop gewys. Talle vervaardigers vervaardig nou hierdie toetse en gebruik dit vir toetsing in ooreenstemming met Sahpra se goedkeuring. Foster Mohale, woordvoerder van die departement van gesondheid, het gesê daar is ongeveer 75 000 antigeentoetse geïdentifiseer wat in die databasis vasgelê moet word, waarvan minstens 20 813 van die toetse positief is. “Dit is belangrik om daarop te let dat die terugwerkende inkorporering van hierdie positiewe gevalle in die data geen impak op gevallebestuur en opvolg sal hê nie aangesien die pasiënt onmiddellik van ’n positiewe toetsuitslag ingelig word.” Soos die data by die Covid-19-statistieke bygewerk word, sal toenames in enkele dae gesien kan word, wat weer ’n verdraaiing van die sewe dae bewegende gemiddelde tot gevolg sal hê en dit sal tot ’n ongewone styging op die rapporteringskromme lei. Só lyk jongste Covid-19-statistieke (Argieffoto: GCIS) Altesame 868 nuwe Covid-19-gevalle is in Suid-Afrika aangemeld. Volgens die Nasionale Instituut vir Oordraagbare Siektes (Nios) is ’n totaal van 2 948 760 bevestigde Covid-19-gevalle al in die land aangemeld en is die jongste positiwiteitskoers 2,1%. Volgens Nios kan die toename in kumulatiewe gevalle toegeskryf word aan die terugwerkende toevoeging van die positiewe antigeentoetse. Die totale aktiewe gevalle is 20 601. Die sterftesyfer weens Covid-19 staan nou op 89 635 nadat nog 51 sterftes aangemeld is. Tot dusver het 2 838 524 mense reeds van die virus herstel, ’n herstelkoers van 96,3%. Suid-Afrika het tot dusver 19 244 585 toetse vir Covid-19 gedoen, 40 791 sedert die vorige verslag. Meer as 24,8 miljoen inentings is tot dusver gedoen. Provinsiale statistieke: Sterftes en persone wat herstel het: